“หุ้นพลังงาน” กอดคอร่วง! เซ่นราคาน้ำมันดิบหลุด 20 เหรียญฯ วิตกโควิดกระทบอุปสงค์ทั่วโลก
“หุ้นพลังงาน” กอดคอร่วง! เซ่นราคาน้ำมันดิบหลุด 20 เหรียญฯ วิตกโควิดกระทบอุปสงค์ทั่วโลก
16 เม.ย. 2563

ผู้สื่อข่าวรายงานว่า ณ เวลา 10.14 น. ราคาหุ้น บริษัท ปตท. จำกัด (มหาชน) หรือ PTT อยู่ที่ระดับ 34.50 บาท ลดลง 1 บาท หรือ 2.82% สูงสุดที่ระดับ 35.25 บาท ต่ำสุดที่ระดับ 34.25 บาท ด้วยมูลค่าการซื้อขาย 732.08 ล้านบาท
ด้านราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 76.75 บาท ลดลง 1.50 บาท หรือ 1.92% สูงสุดที่ระดับ 77.50 บาท ต่ำสุดที่ระดับ 76.25 บาท ด้วยมูลค่าการซื้อขาย 316.53 ล้านบาท
ส่วนราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 37.50 บาท ลดลง 1.50 บาท หรือ 3.85% สูงสุดที่ระดับ 3.85% สูงสุดที่ระดับ 38.50 บาท ต่ำสุดที่ระดับ 37.25 บาท ด้วยมูลค่าการซื้อขาย 297.99 ล้านบาท
เช่นเดียวกับราคาหุ้น บริษัท ไทยออยล์ จำกัด (มหาชน) หรือ TOP อยู่ที่ระดับ 37.75 บาท ลดลง 1.25 บาท หรือ 3.21% สูงสุดที่ระดับ 38.75 บาท ต่ำสุดที่ระดับ 37.25 บาท ด้วยมูลค่าการซื้อขาย 141.21 ล้านบาท
โดยราคาหุ้นในกลุ่มพลังงานปรับตัวลดลง รับปัจจัยลบราคาน้ำมันปรับตัวลงต่อหลังจากที่สต็อกน้ำมันดิบของสหรัฐฯออกมาสูงสุดนับตั้งแต่เก็บตัวเลขมา ทำให้ไปกดดันหุ้นในกลุ่มพลังงาน
ด้านสัญญาน้ำมันดิบ WTI ส่งมอบเดือนพ.ค. ลดลง 24 เซนต์ หรือ 1.2% ปิดที่ 19.87 ดอลลาร์/บาร์เรล ซึ่งเป็นระดับปิดต่ำสุดนับตั้งแต่วันที่ 7 ก.พ. 2545
สัญญาน้ำมันดิบเบรนท์ส่งมอบเดือนมิ.ย. ร่วงลง 1.91 ดอลลาร์ หรือ 6.6% ปิดที่ 27.69 ดอลลาร์/บาร์เรล
โดยสัญญาน้ำมันดิบร่วงลงหลังจากสำนักงานพลังงานสากล (IEA) ออกรายงานเตือนว่า วิกฤตการณ์จากแพร่ระบาดของเชื้อไวรัสโควิด-19 จะส่งผลกระทบต่ออุปสงค์น้ำมันทั่วโลก ขณะที่ประเทศต่างๆพากันออกมาตรการจำกัดการเดินทางเพื่อควบคุมการระบาดของโควิด-19